חגי סיטון

חגי סיטון (נולד ב-8 בספטמבר 1939) הוא עורך דין ישראלי, שותף מנהל במשרד "שפאר, סיטון, הניג ושות'". סיטון הוא פעיל ציבורי, ויושב ראש עמותות וקרנות תרבותיות וחברתיות. בשנת 2014 קיבל את אות יקיר ירושלים. ב-2025 קיבל תואר דוקטור לשם כבוד של אוניברסיטת אריאל.

 ראשית חייו ושירות צבאי 
סיטון נולד בירושלים, בנם של לבנה (לבית חסון, מוותיקי היישוב היהודי בחברון) ויוסף סיטון. למד בבית הספר היסודי "בית הכרם" ובתיכון "בית הכרם" (לימים ליד"ה – התיכון ליד האוניברסיטה העברית). בנערותו היה פעיל ומדריך בתנועת הנוער "התנועה המאוחדת" ועסק בסיוע לנוער במצוקה. בשנת 1957 התגייס לשירות צבאי ושירת במסגרת הנח"ל, בגרעין "קדש" של התנועה המאוחדת. ב-1965 השלים לימודי תואר ראשון במשפטים באוניברסיטה העברית בירושלים.57 בוגרי משפטים קיבלו את תעודותיהם, מעריב, 26 ינואר 1965⁩עו"ד חגי סיטון. יקיר העיר ירושלים 2014. עיריית ירושלים.

במילואים שירת בסיירת הירושלמית שבחטיבת ירושלים, ולחם במלחמת ששת הימים (1967) בקרבות ארמון הנציב, מוצב הפעמון וצור באהר. במלחמת יום הכיפורים (1973) שהה בשירות מילואים ממושך על גדות תעלת סואץ, ותיעד את השירות בצילומי סרטי 8 מ"מ (הוקרן תחת השם "החיילים של חורף 1973").חגי סיטון - סרט מס' 12 - מילואים בגדה המערבית של תעלת סואץ ("אפריקה") לאחר מלחמת יום הכיפורים, 28 במאי 2023, בערוץ היוטיוב של ארכיון המדינהארכיון המדינה| החיילים של חורף 73, 14 במאי 2025, בערוץ היוטיוב של ארכיון המדינה.דני רובינשטיין, 19 באוגוסט 1983⁩. ספל קפה וסיגריה. דבר. לאחר מכן שימש כקצין קישור לכוח הרב-לאומי בלבנון ובסיני, כתובע וכשופט צבאי בבית הדין הצבאי במחנה בית אל,עו"ד חגי סיטון באתר שפאר, סיטון, הניג עורכי דין ונוטריונים ובהמשך כאב בית דין בפרקליטות הצבאית. סיטון השתחרר בדרגת רב-סרן.

 קריירה משפטית 
באוקטובר 1965 הוסמך סיטון כעורך דין, ומאז הוא חבר לשכת עורכי הדין בישראל. הוא התמחה במשרד המשפטים ובמשרד "שפאר־תוסיה כהן ושות'" והתמחה בליטיגציה. בשנת 1977 הצטרף כשותף לעו"ד ארנולד שפאר, ומאז 1980 משמש כשותף מנהל במשרד "שפאר, סיטון, הניג ושות'". בשנת 1988 התקבל ללשכת עורכי הדין בניו יורק, ארצות הברית. סיטון מתמחה בליטיגציה בכל הערכאות, דיני מקרקעין והגנת הדייר, תכנון ובנייה, נזיקין ורשלנות רפואית, קניין רוחני, חוזים, מיסוי ועתיקות. סיטון הוא בעל תעודת מגשר מהאוניברסיטה העברית ונוטריון ציבורי, כמו גם חבר בפדרציה לבוררות שבלשכת עורכי הדין. בנוסף הוא משמש כבורר.

 סיטון נגד רשות השידור (ת.א 18048/95) 
בשנת 1995 הפיקה ושידרה רשות השידור סדרת דרמה בשם "סיטון", בה הופיעה דמות של עורך דין בשם סיטון. באותו הזמן התנהל בארצות הברית משפט פלילי, שקיבל הד ציבורי רב, בו נאשם שחקן בייסבול בשם או. ג'י. סימפסון ברצח אשתו לשעבר ואדם נוסף. פרקליטו הצליח להביא לזיכויו מהאישומים, אף שרבים סברו שהאיש אכן ביצע את הרצח. בפרסום לסדרת הטלוויזיה בארץ פרסמה רשות השידור ברבים, ועל גבי אוטובוסים, מודעה: "עו"ד סיטון מברך את פרקליטי או. ג'י. סימפסון". עורך הדין חגי סיטון טען כי מדובר בפגיעה בשמו הטוב, כיוון שציבור מכריו ולקוחותיו סבר שמדובר בפרסום מטעמו.אורה עריף ועדנה אדטו. 11 באוקטובר 1995. הפרסומת של עו"ד סיטון מרגיזה את עו"ד סיטון. ידיעות אחרונות

סיטון הגיש תביעה נגד רשות השידור וחברת אגד, הן בשל הוצאת דיבה והן בשל פגיעה בפרטיותו. התביעה נדחתה בערכאה ראשונה, בה נימק השופט שאין כל פסול בדברי ברכה מחד גיסא, ואין כל הוכחה שמדובר דווקא בעורך הדין חגי סיטון. סיטון הגיש ערעור לבית המשפט המחוזי. בערעור טען כי אין עוד עורכי דין בשם 'סיטון' באותה העת, ולכן הציבור מזהה אותו עם הדמות בסדרה וכך פוגע בפרטיותו. בנוסף, מזהה אותו הציבור כמי שבירך על זיכויו של אותו סימפסון – ובכך מוציא דיבתו רעה. מנגד טענה ההגנה כי מדובר ביצירה בדיונית.

בית המשפט קיבל את הערעור וקבע כי על רשות השידור הייתה מוטלת חובת זהירות. לפני שימוש בשם "סיטון" היה עליה לבדוק אם יש עורכי דין בעלי שם זה. מאחר שמדובר בשם נדיר יחסית, יחיד אותו זמן בציבור עורכי הדין, והיות והתובע הוא עורך דין מוכר בירושלים, היה צפוי שהקהל יקשר בין הדמות ובינו. בית המשפט קבע כי בכך משום פגיעה בפרטיות וכי נגרם לתובע נזק לשמו הטוב, ולכן מדובר בלשון הרע. בפסק הדין הודגש האיזון בין חופש הביטוי האמנותי לבין הזכות לשם טוב, כאשר במקרה זה הזכות לשם טוב גברה. רשות השידור חויבה בפיצוי כספי לטובת חגי סיטון,11 לינואר 1998. תרמו את כספי הפיצויים. הארץ אשר נתרם על ידו למען החייל הבודד באגודה למען החייל ולמוזיאון ישראל.

 פעילות ציבורית 
סיטון פעיל רבות בגופים ציבוריים, תרבותיים ומשפטיים:
 לשכת עורכי הדין: חבר ועד מחוז ירושלים, גזבר הוועד, יו"ר ועדת האתיקה המחוזית, חבר ועדת האתיקה הארצית, חבר המועצה הארצית, משנה ליו"ר פורום בתי המשפט, חבר בית הדין המשמעתי הארצי.
 יו"ר קרן ראובן הכט וחבר הנהלת מוזיאון הכט באוניברסיטת חיפה משנת 2002.
 יו"ר ועד מנהל מוזיאון בית טיכו (מוזיאון ישראל) משנת 2010.
 יו"ר הנהלת מוזיאון חצר היישוב הישן משנת 2005.
 חבר הנהלת המוזיאון לאמנות האסלאם בירושלים (עד שנת 2015).
 חבר הנאמנים של אוניברסיטת אריאל בשומרון משנת 2013.
 חבר הנאמנים של אוניברסיטת חיפה משנת 2024.
 חבר בהנהלת האגודה למען החייל משנת 1995.
 דירקטור בתאגיד גבעת התחמושת – המרכז למורשת ששת הימים, משנת 2015.
 חבר הנהלת מוסד הרצל לחקר הציונות משנת 2005.
 חבר ועד מנהל של עמותת סדנת ההדפס בירושלים משנת 1995.
 מייסד ויו"ר עמותת "בית הכרם לאיכות הסביבה" עד שנת 2005.
 חבר ועד מנהל של המרכז האקדמי למשפט ולעסקים (2020-2010).
 יועץ משפטי וחבר הוועד המנהל של התיכון ליד האוניברסיטה (ליד"ה) עד שנת 2000.
 חבר בוועדה הציבורית לקביעת שכר חברי הכנסת (2015-2009).6 בינואר 2014. ועדת הכנסת אישרה את הרכב הוועדה הציבורית לקביעת שכר ותנאי הח"כים. אתר הכנסת
 חבר ועדת הבחירות המרכזית של ההסתדרות הציונית העולמית משנת 2024.
 חבר בית הדין העליון של ההסתדרות הציונית העולמית (2025).

 חיים אישיים 
נשוי לקרן ליפצין, אב לשלושה: רן, גיל ושירה.

 פרסים והוקרה 
 יקיר ירושלים על "שנים רבות של פעילות למען ירושלים, תושביה ומוסדותיה". (2014).
 אות יקיר מחוז ירושלים של לשכת עורכי הדין (2024).
 ד"ר לשם כבוד, אוניברסיטת אריאל בשומרון (2025).

 לקריאה נוספת 
 חגי סיטון (2024) ימים טובים – משולחנו של חגי סיטון, הוצאה פרטית.

 הערות שוליים 

קטגוריה:עורכי דין ישראלים
קטגוריה:מגשרים ישראלים
קטגוריה:שופטים צבאיים
קטגוריה:בוגרי התיכון ליד האוניברסיטה
קטגוריה:בוגרי התנועה המאוחדת
קטגוריה:בוגרי האוניברסיטה העברית בירושלים: משפטים
קטגוריה:יקירי ירושלים
קטגוריה:מקבלי תואר דוקטור לשם כבוד מאוניברסיטת אריאל בשומרון
קטגוריה:ישראלים שנולדו ב-1939